text: Kaj har været væk i en uge: Nu ledes der med både og drone
  08 april 2017 kl. 12.05
  Sydøstjyllands Politi gør et nyt forsøg på at finde 74-årige Kaj Nielsen
  Den 74-årige demente mand Kaj Nielsen forsvandt sidste fredag fra plejecentret Lindehøj i Horsens.
  Nu gøres et nyt forsøg på at finde ham. Politi og redningsfolk leder lørdag efter ham ved Nørrestranden med både og en drone.
  - Vi leder ved et større sivområde nær noget, der hedder Flintebakken. Her søger vi med både og en drone. I går søgte vi også efter Kaj uden at finde nye spor, fortæller vagtchef hos Sydøstjyllands Politi Henrik Dam til TV2 ØSTJYLLAND.
  Kaj Nielsen forsvandt fra Lindehøj sidste fredag om aftenen og er ikke set siden.
  - Der er ingen konkrete efterretninger om, at han befinder sig i området ved Nørrestranden, så det er almindelig politierfaring, der gør, at vi leder der. Vi begynder i løbet af lørdag formiddag, siger Henrik Dam.
  Politiet: Led efter Kaj
  Kaj Nielsen er dement og dårligt gående. Han er 74 år, 175 centimeter høj og vejer cirka 70 kilo.
  Han har kun lidt hår på hovedet, og det er gråt. Han var - sidst han blev set - iført sort/hvid frakke.
  Plejecentret Lindehøj ligger på Nørrebakken i det nordlige Horsens. Sydøstjyllands Politi har tidligere opfordret folk i området til at kigge efter Kaj Nielsen i skure og haver.
  Også i Aarhus ledes der i dag efter en forsvunden person - nemlig den 24-årige Nick Langkjær Hansen. Han forsvandt efter en bytur for over to måneder siden. Organisationen Missing People står bag dagens eftersøgning.
  
  